Αγαπημένα μας παιδιά!

Δε χρειάζεται να σας πούμε ξανά πόσο μας λείπετε!!! Ευχόμαστε και ελπίζουμε να επιστρέψουμε γρήγορα στην κανονικότητά μας! Μέχρι τότε, όμως, θα σας κρατάμε απασχολημένους με ποικίλες δραστηριότητες εκπαιδευτικού χαρακτήρα, έτσι ώστε να μη …βαριέστε ποτέ!

Είναι γεγονός ότι έχουμε εντυπωσιαστεί με το ενδιαφέρον σας και την ανταπόκρισή σας στις διαδικτυακές εργασίες που σας αναθέτουμε! Και περισσότερο έχουμε εντυπωσιαστεί με την ικανοποιητικότατη ανταπόκρισή σας! Σας αξίζουν πολλά μπράβο!!!

Ωστόσο, θα κάνουμε ένα διάλειμμα μερικών ημερών για να αντιληφθούμε - έστω κι έτσι – ότι οι μέρες που έρχονται είναι διαφορετικές από τις προηγούμενες, γιατί είναι γιορτινές!

Το φετινό Πάσχα θα είναι σίγουρα πολύ διαφορετικό από όσα έχουμε ζήσει ως σήμερα και ευχόμαστε να μη χρειαστεί να ξαναζήσουμε κι άλλο τέτοιο Πάσχα σε συνθήκες …καραντίνας, μακριά από τα αγαπημένα μας πρόσωπα και την ανοιξιάτικη φύση!

Μετά την εργασία αυτή, που θα γράψετε **σε αρχείο word** και θα μας τη στείλετε με τον γνωστό πλέον τρόπο (Γ1 και Γ2 στο foteino@gmail.com - Γ3 και Γ4 στο adoniadikaia@gmail.com ) **μέχρι τη Μεγάλη Τρίτη 14 Απριλίου 2020**, θα σας αφήσουμε στην …ησυχία σας μέχρι τη Δευτέρα 27 Απριλίου 2020, οπότε - θεωρητικά πάντα – θα επιστρέψουμε στα σχολεία! Αν τα σχολεία δεν ανοίξουν, θα ανοίξετε ξανά τις ηλεκτρονικές τάξεις!!! Θα είμαστε πιστές στο ραντεβού μας! Είτε από κοντά, είτε …ηλεκτρονικά!

**Γραπτή εργασία**

Υποθέστε ότι είστε ο Χαρίλαος Τρικούπης και εκφωνείτε έναν λόγο κατά τη διάρκεια της προεκλογικής σας εκστρατείας (το Φεβρουάριο του 1882), παρουσιάζοντας το πολιτικό σας πρόγραμμα. Γράψτε τον προεκλογικό αυτό λόγο, χρησιμοποιώντας στοιχεία από την Ενότητα 20 του βιβλίου σας, το βίντεο που θα βρείτε στο παρακάτω link, όσα έχουμε συζητήσει στην τάξη και οποιαδήποτε άλλη ιστορική πηγή έχετε στη διάθεσή σας. Το κείμενο σας θα έχει 200 – 250 λέξεις (αυστηρά).

<https://www.youtube.com/watch?v=z21f4X0c_RE> : βίντεο για τον Χαρίλαο Τρικούπη (11.28)

Για όσους θέλουν να διαθέσουν λίγο περισσότερο χρόνο, μαθαίνοντας περισσότερες πληροφορίες για τη ζωή και το έργο του σπουδαίου αυτού πολιτικού, αλλά και τον πολιτικό του αντίπαλο Θεόδωρο Δηλιγιάννη, μπορούν να παρακολουθήσουν και το παρακάτω πολύ ενδιαφέρον βίντεο:

<https://www.youtube.com/watch?v=IhdpVEM-Xoc>

Περιμένουμε την ανταπόκριση όλων σας!!!

Ευχόμαστε Καλό Πάσχα και Καλή Ανάσταση και σε σας και στις οικογένειές σας!

Σας αγαπάμε πολύ!

Αντωνία Δικαιάκου – Χαρά Φωτεινοπούλου

Υ.Γ. 1. Για οτιδήποτε χρειαστείτε είμαστε πάντα διαθέσιμες (το ξέρετε άλλωστε!) και στα κοινωνικά δίκτυα (messenger, Instagram κλπ)!

Υ. Γ. 2. Σε όποιους αρέσει ο κινηματογράφος (αλλά και η ιστορία) και θέλουν να συνδυάσουν «το τερπνόν μετά του ωφελίμου» μπορούν να παρακολουθήσουν (όποτε έχουν χρόνο και διάθεση) κάποια/ες από τις παρακάτω προτεινόμενες κινηματογραφικές ταινίες που αναφέρονται στον Α΄ Παγκόσμιο Πόλεμο:

* Τσάρλι Τσάπλιν, **Παρουσιάστε αρμ** (1918). Ένας απλός ανθρωπάκος πηγαίνει στον πόλεμο φιλοδοξώντας να γίνει ήρωας.
* Λούις Μίλστοουν, **Ουδέν νεώτερον από το δυτικό μέτωπο** (1930). Ταινία βασισμένη στο ομότιτλο έργο του Ε.Μ. Ρεμάρκ.
* Στάνλεϊ Κιούμπρικ, **Σταυροί στο μέτωπο** (1957). Η σημαντικότερη, ίσως, ταινία για τον Α΄ Παγκόσμιο πόλεμο.
* Μάριο Μονιτσέλι, **Ο Μεγάλος Πόλεμος** (1959). Η καλύτερη ιταλική ταινία για τον Α΄ Παγκόσμιο πόλεμο.
* Ντέιβιντ Λιν, **Ο Λόρενς της Αραβίας** (1962). Ο ξεσηκωμός των Αράβων από τους Βρετανούς κατά τον Α΄ Παγκόσμιο πόλεμο.
* Πίτερ Γουέιρ, **Καλλίπολις** (1981). Η συμμετοχή μιας μονάδας Αυστραλών στην εκστρατεία της Καλλίπολης.
* Ζαν Πιερ Ζενέ, **Οι ατέλειωτοι αρραβώνες** (2004). Βασισμένο στο ομώνυμο βιβλίο του Σ. Ζαπριζό.

8ο Γυμνάσιο Νέας Σμύρνης 10 - 4 -2020